Title: ข้อบังคับมหาวิทยาลัยนเรศวร ว่าด้วยหลักเกณฑ์และวิธีการเลือกกรรมการสภามหาวิทยาลัยประเภทอาจารย์ พ.ศ. 2533

ข้อบังคับมหาวิทยาลัยนเรศวร

ข้อบังคับมหาวิทยาลัยนเรศวร
ว่าด้วยหลักเกณฑ์และวิธีการเลือกกรรมการสภามหาวิทยาลัย
ประเภทอาจารย์ พ.ศ.
๒๕๓๓[๑]

โดยที่เป็นการสมควรออกข้อบังคับว่าด้วยหลักเกณฑ์และวิธีการเลือกกรรมการสภามหาวิทยาลัย
ประเภทอาจารย์

อาศัยอำนาจตามความในมาตรา ๑๒ และมาตรา ๑๔ (๒) แห่งพระราชบัญญัติมหาวิทยาลัยนเรศวร
พ.ศ. ๒๕๓๓ สภามหาวิทยาลัยนเรศวร จึงออกข้อบังคับไว้ ดังต่อไปนี้

ข้อ ๑ 
ข้อบังคับนี้เรียกว่า ข้อบังคับมหาวิทยาลัยนเรศวรว่าด้วยหลักเกณฑ์และวิธีการเลือกกรรมการสภามหาวิทยาลัย
ประเภทอาจารย์ พ.ศ. ๒๕๓๓

ข้อ ๒ 
ให้ใช้ข้อบังคับนี้ตั้งแต่วันที่ประกาศทบวงมหาวิทยาลัยมีผลบังคับใช้เป็นต้นไป

ข้อ ๓ 
ให้คณะกรรมการดำเนินการให้ได้มาซึ่งผู้สมควรดำรงตำแหน่งกรรมการสภามหาวิทยาลัย
ประเภทอาจารย์ ประกอบด้วยอธิการบดี เป็นประธานกรรมการและกรรมการสภามหาวิทยาลัย อีก
๒ คน ที่สภามหาวิทยาลัยแต่งตั้ง เป็นกรรมการ

ข้อ ๔ 
ผู้สมควรดำรงตำแหน่งกรรมการสภามหาวิทยาลัย ประเภทอาจารย์ ต้องมีคุณสมบัติตามมาตรา
๑๑ (๔) แห่งพระราชบัญญัติมหาวิทยาลัยนเรศวร พ.ศ. ๒๕๓๓ และไม่เป็นผู้ดำรงตำแหน่งอธิการบดี
รองอธิการบดี ผู้ช่วยอธิการบดี คณบดี รองคณบดี ผู้อำนวยการ และรองผู้อำนวยการ
หรือหัวหน้าหน่วยงานและรองหัวหน้าหน่วยงานที่เรียกชื่ออย่างอื่นที่มีฐานะเทียบเท่าคณะ

ข้อ ๕ 
ผู้มีสิทธิเลือกผู้สมควรดำรงตำแหน่งกรรมการสภามหาวิทยาลัย ประเภทอาจารย์
ได้แก่ คณาจารย์ประจำมหาวิทยาลัย ตามมาตรา ๓๘ แห่งพระราชบัญญัติมหาวิทยาลัยนเรศวร
พ.ศ. ๒๕๓๓

ข้อ ๖  ให้คณะกรรมการดำเนินการให้ได้มาซึ่งผู้สมควรดำรงตำแหน่งกรรมการสภามหาวิทยาลัย
ประเภทอาจารย์ มีอำนาจหน้าที่ ดังต่อไปนี้
๖.๑
ประกาศรายชื่อผู้มีสิทธิดำรงตำแหน่งกรรมการสภามหาวิทยาลัย ประเภทอาจารย์
ก่อนการเลือกอย่างน้อยสามวัน
๖.๒ แจ้งให้ผู้มีสิทธิเลือกทราบวัน เวลา และสถานที่ในการเลือก
การเลือก ให้กระทำให้เสร็จสิ้นภายในวันเดียว สถานที่ในการเลือก
ให้มีเพียงหน่วยเดียว

ข้อ ๗ 
ให้ผู้มีสิทธิเลือก เสนอชื่อผู้สมควรดำรงตำแหน่งกรรมการสภามหาวิทยาลัย
ประเภทอาจารย์ ได้ไม่เกิน ๒ คน

ข้อ ๘ 
ให้ดำเนินการนับคะแนนโดยทันทีที่การเลือกสิ้นสุดลง การนับคะแนนให้กระทำอย่างเปิดเผย

ข้อ ๙ 
ให้คณะกรรมการดำเนินการให้ได้มาซึ่งผู้สมควรดำรงตำแหน่งกรรมการสภามหาวิทยาลัย
ประเภทอาจารย์ ดำเนินการทาบทามผู้ที่ได้คะแนนสูงสุดและรองลงไปตามลำดับ ให้ได้จำนวนผู้ตอบรับสองคน
การทาบทามให้กระทำเป็นลายลักษณ์อักษร
ในกรณีที่มีผู้ได้รับคะแนนในลำดับรองลงไปเท่ากัน ๒ คนขึ้นไป
และผู้ที่ได้คะแนนเท่ากันนั้นตอบรับการทาบทาม
ให้ดำเนินการเลือกใหม่เฉพาะบุคคลที่ได้คะแนนเท่ากัน เท่านั้น
ความในวรรคก่อนให้นำมาใช้บังคับกรณีที่มีผู้ได้คะแนนสูงสุดเท่ากันเกินกว่า
๒ คนด้วย

ข้อ ๑๐ 
ในกรณีที่กรรมการดำเนินการตามข้อ ๓ พ้นตำแหน่งไป ในระหว่างที่การดำเนินการยังไม่แล้วเสร็จ
ให้ผู้ซึ่งพ้นจากตำแหน่งดังกล่าวยังคงปฏิบัติหน้าที่ต่อไปจนกว่าการดำเนินการจะเสร็จสิ้น

ข้อ ๑๑ 
ในกรณีที่มีปัญหาในการดำเนินการเพื่อให้ได้มาซึ่งผู้ที่สมควรดำรงตำแหน่งกรรมการสภามหาวิทยาลัย
ประเภทอาจารย์ ให้คณะกรรมการดำเนินการตามข้อ ๓ เป็นผู้วินิจฉัยชี้ขาด

ข้อ ๑๒ 
ให้อธิการบดีรักษาการให้เป็นไปตามข้อบังคับนี้

ประกาศ ณ วันที่ ๕ พฤศจิกายน พ.ศ. ๒๕๓๓
อนุวรรตน์  วัฒนพงศ์ศิริ
รัฐมนตรีว่าการทบวงมหาวิทยาลัย
นายกสภามหาวิทยาลัยนเรศวร

คุณากร/ผู้จัดทำ
๒๒ เมษายน ๒๕๕๔
วิชชุตา/ผู้ตรวจ
๒๔ พฤษภาคม ๒๕๕๔

[๑] ราชกิจจานุเบกษา
เล่ม ๑๐๗/ตอนที่ ๒๕๖/หน้า ๕๓๖/๒๗ ธันวาคม ๒๕๓๓